РЕГЛАМЕНТ (ЕО) № 1080/2008 НА КОМИСИЯТА
от 4 ноември 2008 година
за изменение на Регламент (ЕО) № 1100/2006 относно определяне за пазарните 2006/2007, 2007/2008 и 2008/2009 години на подробни правила за откриването и управлението на тарифни квоти за внос на сурова тръстикова захар за рафиниране с произход от най-слабо развитите страни, както и подробни правила за вноса на продукти по тарифна позиция 1701 с произход от най-слабо развитите страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 980/2005 на Съвета от 27 юни 2005 г. за прилагане на схема на общи тарифни преференции (1), и по-специално член 12, параграф 6 от него,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (2), и по-специално член 134 във връзка с член 4 от него,
като има предвид, че:
(1)
Член 5, параграф 7, буква г) от Регламент (ЕО) № 1100/2006 на Комисията от 17 юли 2006 г. относно определяне за пазарните 2006/2007, 2007/2008 и 2008/2009 години на подробни правила за откриването и управлението на тарифни квоти за внос на сурова тръстикова захар за рафиниране с произход от най-слабо развитите страни, както и подробни правила за вноса на продукти по тарифна позиция 1701 с произход от най-слабо развитите страни (3), ограничава заявленията за лицензии за внос на захар от най-слабо развитите страни (НСРС) до „одобрени оператори“.
(2)
Регламент (ЕО) № 732/2008 на Съвета от 22 юли 2008 г. за прилагане на схема от общи тарифни преференции за периода от 1 януари 2009 г. до 31 декември 2011 г. и за изменение на регламенти (ЕО) № 552/97, (ЕО) № 1933/2006 и регламенти (ЕО) № 1100/2006 и (ЕО) № 964/2007 на Комисията (4) (Регламент за ОСП) предвижда по-обхватно определение: „заявителя“. Въведеното с посочения регламент изменение обаче ще бъде приложимо едва от 1 януари 2009 г., когато започва прилагането на новия срок на Регламента за ОСП, а не от началото на следващата пазарна година за захар, която започва на 1 октомври 2008 г. За да се избегне дискриминацията между операторите, желаещи да снабдяват пазара, новото определение следва да съвпада с началото на пазарната година за захар. Следователно Регламент (ЕО) № 1100/2006 следва да бъде съответно изменен.
(3)
Мерките, предвидени в настоящия регламент, са в съответствие със становището на Комитета по общите преференции.
(4)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
В член 5, параграф 7, буква г) от Регламент (ЕО) № 1100/2006 думите „обещанието на одобрения оператор“ се заменят с думите „обещанието на заявителя“.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 ноември 2008 година.